kardosdrur/scandi-wiki huggingface dataset:
Harald Grandjean

Harald Frederik Grandjean (17. oktober 1841 i København – 16. april 1925 sammesteds) var en dansk officer og personalhistoriker, bror til Axel Grandjean.

Han var søn af konditor Christian Frederik Bredo Grandjean (1811-1877) og hustru Karen Caroline f. Toxværd (1810-1899), blev sekondløjtnant i Hæren 1867, premierløjtnant 1870, kaptajn 1882, i forstærkningen 1893 og fik afsked 1900 som karakteriseret oberstløjtnant. 13. februar 1891 blev han Ridder af Dannebrog og blev senere Dannebrogsmand.

Sammen med Johannes Madsen udgav han 1903 De Kgl. Danske Ridderordener: Personalhistorisk Festskrift udgivet i anledning af Hans Majestæt Kong Christian Den Niendes 40 aarige Regeringsjubilæum paa foranstaltning af H. F. Grandjean Oberstlieutenant (A. Christensen).

Grandjean blev gift 28. maj 1880 i Garnisons Kirke med Anne Margrethe Christine Holm (21. januar 1858 i København – 1954), datter af skibskaptajn, grosserer Henrik Peter Jakob Holm (død 1869) og Henriette Magdalene Hansen (død 1895).

I 1896 købte han en sommerbolig på Strandvejen 366 i Espergærde. Denne ejendom ejes fortsat af Harald Grandjeans efterkommere – og benyttes endnu kun som sommerbolig. Vintermånederne tilbragte han i Bredgade i København.

Han er begravet på Garnisons Kirkegård.

Kilder 
 Kraks Blaa Bog 1910

Genealoger fra Danmark
Biografiforfattere fra Danmark
Riddere af Dannebrog
Officerer fra Danmark
Personer fra København
Personer i Kraks Blå Bog (afdøde)
Danskere i 1800-tallet
Danskere i 1900-tallet
Harald
Dansksprogede forfattere fra Danmark
Andrássy út

Andrássy út (Andrássy Aveny) er en velkendt boulevard i Budapest, Ungarn, som daterer sig tilbage til 1872. Gaden er en over 3 km lang lige linje, der forbinder Elisabettorvet nær centrum af Pest med Heltepladsen og Byparken. 

Under gaden, i hele dens længde, ligger den første metrolinje på hele det europæiske fastland. Metrolinjen, der i dag er en af flere linjer i Budapests metrosystem, anvender fortsat de oprindelige stationer.

Andrássy út med dens mange flotte bygninger langs begge sider af gaden er, sammen med metrolinjen, blevet optaget på UNESCOs Verdensarvsliste.

Historie 
I 1870 blev det besluttet at anlægge den brede boulevard for at aflaste andre af byen gader trafikalt og sikre en nem adgangsvej ud til den nye bypark. Anlægsarbejderne påbegyndtes i 1872 og den 20. august 1876 blev gaden erklæret åbnet. Husene, der skød op langs den nye gade, var store pompøse borgerhuse og villaer, banker og andre liberale erhverv. Gaden fik sit navn i 1885, opkaldt efter en af dens idémænd, premierminister Gyula Andrássy.

Konstruktionen af Budapests metro blev besluttet i 1870, men banen var først færdig til brug i 1896. Den var en succes fra starten.

I løbet af Ungarns kommunistiske periode blev gaden omdøbt tre gange, så den har heddet "Stalingaden", "Den Ungarske Ungdoms Aveny" og "Folkets Republiks gade". Det oprindelige navn, Andrássy út, blev atter indført i 1990 efter jerntæppets fald.

Gaden i litteraturen 
Andrássy út har en fremtrædende plads i den skotske forfatter Alistair MacLeans roman fra 1959, The Last Frontier (på dansk: Den onde Grænse), hvor især det hemmelige politis hovedkvarter på adressen Andrássy út 60 bliver omtalt. På den adresse ligger i dag "Terrorens hus" (Terror Háza), der beskriver husets anvendelse under de to styreformer, der i mange år dominerede landet: Fascisme og Kommunisme.

Eksterne henvisninger 

 Beskrivelse af en tur ned ad Andrássy út

Budapest
Veje i Ungarn
Verdensarvsområder i Ungarn
Fetih 1453

Fetih 1453 er en tyrkisk historisk film fra 2012 omhandlende osmannernes erobring af Konstantinopel med den unge Sultan Mehmed II i spidsen. Filmen er instrueret af Faruk Aksoy.

Eksterne henvisninger 
 

Film fra Tyrkiet
Film fra 2012
Delta (delstat)

Delta er en delstat i den vestlige del af Nigerdeltaet i det sydlige  Nigeria, ved Beninbugten. Delstaten blev oprettet i 1991 af den sydlige del af delstaten Bendel. Den nordlige del blev lagt til Edo. 

Hovederhverv er fiskeri land- og skovbrug. Her avles yams, maniok, ris og majs til lokal brug, og de vigtigste handelsprodukter er palmeolie og palmekærner. Der  udvindes olie både på land og ud for kysten, og der går en olieledning fra Beninbugten til Warri, der er delstatens største by. Industrien omfatter blandt andet glas-, tekstil-, plast- og gummiindustri, samt bådbyggeri, savværk og olieraffinering . En bro over Nigerfloden går fra Asaba til Onitsha.

Inddeling
Delstaten er inddelt i 25 Local Government Areas med navnene: Aniocha North, Aniocha South, Bomadi, Burutu, Ethiope East, Ethiope West, Ika North, Ika South, Isoko North, Isoko South, Ndokwa East, Ndokwa West, Okpe, Oshimili North, Oshimili South, Patani, Sapele, Udu, Ughelli North, Ughelli South, Ukwuani, Uvwie, Warri North, Warri South og Warri South-West.

Eksterne kilder og henvisninger 

 Delstatens officielle website 

Nigerias delstater
Enrico Accatino

Enrico Accatino (22. august 1920 i Genova – 17. juli 2007 i Rom) var en italiensk maler og billedhugger. Var blandt de største eksponenter for abstrakt kunst pittura informale.

Bibliografi 
 Madeileine Jarry La Tapisserie art du XX siecle -- Office du Livre Paris – 1974
 Giorgio di Genova Enrico Accatino – La circolarità dello Spirito -- Istituto Grafico Editoriale – Roma 1991
 Francesca Franco Enrico Accatino – Dal realismo all'astrazione alla sintesi delle arti Introduzione di Giuseppe Appella -- De Luca Editore, Roma 2005

Ekstern henvisning 
 Archivio Enrico Accatino 
 Enrico Accatino un artista italiano 

Malere fra Italien
Billedhuggere fra Italien
Ulvehøjen

Ulvehøjen er Sebastians syvende studiealbum, udgivet i 1977. Det er det første Sebastian-album med Kenneth Knudsen. Han medvirkede på de efterfølgende albums frem til 1983. Ulvehøjen er blevet betegnet som mere mørk end de forgående Sebastian-plader, hvilket bl.a. kommer til udtryk i sange som "Mediemassøsen/99" og "Sort marcipan".

Albummet blev senere udsendt i en norsksproget version ved navn Sebastian. Sebastian var i denne periode bosat i Norge sammen med sin daværende norske kæreste.

Numre

Side 1 
 "Her er en sang" (3:50)
 "Vintervise" (3:44)
 "Sort marcipan" (3:25)
 "Katten" (3:45)
 "Jennys himmelfærd" (3:40)
 "Laila-la" (3:04)

Side 2 
 "Ulvehøjen" (6:10)
 "Ansigt til ansigt" (3:20)
 "Mediemassøsen/99" (6:20)
 "I morgendagens lys" (3:40)
 "En almindelig person" (2:18)

Noter

Litteratur 
Bille, Torben (1984): Sebastian – Gøgleren, Knud og de andre. København: Forlaget Fremad.
Bille, Torben (red. 2002): Dansk Rock Leksikon. København: Politikens Forlag.

Eksterne henvisninger 
Discogs – Sebastian – Ulvehøjen (18-03-2012)
Ulvehøjen på Sebastian.info  (18-03-2012)

Sebastian-album
Album fra 1977
Sebastian (norsk album)

Sebastian er navnet på et norsksproget album med den danske sanger og sangskriver Sebastian. Det består hovedsageligt af sange fra det danske album Ulvehøjen. "Balladen om Anton" stammer dog fra Gøgleren, Anton og de andre (1975), mens "Lykkesmed" først blev udsendt på dansk i 1980 til opsamlings-lp'en Folkemunde 1.

Numre

Side 1 
 "Her er en sang" (3:55)
 "Vintervise" (3:49)
 "Sort marsipan" (3:25)
 "Katten" (3:45)
 "Jennys himmelferd" (3:55)
 "Lykkesmed" (4:57)

Side 2 
 "Ulvehøyden" (5:57)
 "Ansikt til ansikt" (2:45)
 "Mediemassøsa/1999" (6:25)
 "I morgendagens lys" (3:24)
 "Balladen om Anton" (4:45)

Noter

Litteratur 
Bille, Torben (1984): Sebastian – Gøgleren, Knud og de andre. København: Forlaget Fremad.

Eksterne henvisninger 
Discogs – Sebastian – Sebastian (18-03-2012)

Sebastian-album
Album fra 1977
Dansk Vægtløftnings-Forbund

Dansk Vægtløftnings-Forbund (DVF) er vægtløftningens officielle specialforbund i Danmark. Forbundet havde 31. december 2010 i alt 38 foreninger med omkring 13.220 medlemmer.

Vægtløftere i Danmark var indtil 1945 organiseret i Dansk Athlet-Union, sammen med brydere og boksere. Dansk Vægtløftnings-Forbund blev etableret den 14. oktober 1945, og sporten havde for første gang deres eget forbund. Forbundet blev senere medlem af European Weightlifting Federation og International Weightlifting Federation. DVF er ligeledes medlem af Danmarks Idræts-Forbund.

Eksterne henvisninger 
 Dansk Vægtløftnings-Forbunds officielle hjemmeside

Referencer 

Vægtløftning
Vægtløftnings-Forbund
Etableret i 1945
Johan Conrad Wodroff

Johan Conrad Wodroff (født 4. august 1690, død 30. december 1747) var en dansk søofficer.

Forældrene var krigsråd Johan Conrad Wodroff, kommissariatsskriver i Generalkommissariatets tyske kontor, og Cathrine Elisabeth, født Grünhagen. Wodroff blev kadet 1707, sekondløjtnant 1709, premierløjtnant 1711, kaptajnløjtnant 1714, kaptajn 1719, kommandørkaptajn 1727, schoutbynacht 1742 og viceadmiral 1747.

1715 var han chef for fregatten Fønix og deltog under Christen Thomesen Sehested i angrebet på Stralsund, ved hvilken lejlighed han udmærkede sig. Året efter var han med samme fregat i Østersøen, 1717 førte han fregatten Hvide Ørn og konvojerede mellem København og Fladstrand; vinteren over havde han station ved Christiansø. 1718 førte han på ny fregatten i Peter Rabens flåde i Østersøen, hvor han gjorde god fyldest ved rekognosceringer og opbragte adskillige priser. 1719 og 1720 førte han igen Hvide Ørn, henholdsvis i Østersøen ud for Karlskrona og i Kattegat, hvorfra han deltog i arbejdet med optagelse af de i Marstrand sunkne svenske skibe. 

Senere (1731 og 1732) var han på besejlingstogter som linjeskibschef i Østersøen. 1743 fungerede han som chef for de værnepligtige matroser i København, senere ud på året førte han en eskadre på 6 linjeskibe. 1744 sendtes Wodroff til Norge for der at ordne udskrivningsvæsenet for søfolkenes vedkommende. 1746, da Marinens tidligere kollegier sammensmeltedes til et fælles Admiralitets- og Generalkommissariatskollegium, indtrådte han som deputeret i dette og forblev her til sin død; 1747 udnævntes han til præses i kommissionen til Dokkens eftersyn, men døde samme år. 1743 havde Wodroff forfattet en signalbog, der indførtes til brug på flåden. Han synes at have været ugift.

Kilder 
 

Admiraler fra Danmark
Personer i Den Store Nordiske Krig fra Danmark-Norge
Danskere i 1700-tallet
Kollegiedeputerede fra Danmark
Artikler fra 1. udgave af Dansk biografisk leksikon
Erland Erlandsen

Erland Erlandsen (død 23. august 1276) var udvalgt ærkebisp, bror til ærkebisp Jakob Erlandsen.

Han nævnes som kannik i Lund 1256 og som ærkedegn 1262. Ligesom andre medlemmer af denne slægt stillede han sig under broderens kamp mod kongerne Christoffer og Erik på disses side, og eftersom han ikke overholdt det landet pålagte interdikt, lyste den pavelige legat Guido "Erlandsen, som giver sig ud for Ærkedegn," i band (1267). Da Jakob Erlandsen døde 18. februar 1274, blev Erland Erlandsen vistnok ved kong Eriks indflydelse valgt til hans efterfølger 15. april samme år. Inden den pavelige stadfæstelse var erhvervet, døde han imidlertid 23. august 1276.

Kilder 
 Johannes Steenstrup, "Erland Erlandsen", i: C.F. Bricka (red.), Dansk Biografisk Lexikon, København: Gyldendal 1887-1905.
 Weeke, Lunde Domkapitels Gavebøger.

Førreformatoriske katolske biskopper fra Danmark
Danskere i 1200-tallet
Personer i Dansk Biografisk Leksikon
Johan Mangelsen Voigt

Johan Mangelsen Voigt (4. januar 1748 i Trondhjem – 9. maj 1838 i København) var en dansk-norsk officer.

Han var søn af regimentsfeltskær Barthold Voigt og Lene Marie f. Michelsen. I sit 10. år blev han indskrevet som landkadet og 5 år senere ansat som virkelig fændrik i bornholmske infanteriregiment (fra 1785 kaldet det aarhusiske), som garnisonerede i Rendsborg. Her blev han 1763 sekondløjtnant, 1773 premierløjtnant og 1782 kaptajn. 1788 fik han kompagni i Kronprinsens Regiment i København, og dermed var hans lykke gjort, thi kronprinsen (Frederik VI) lærte snart at sætte pris på ham. 1798 avancerede han til major i Danske Livregiment til Fods og blev forstander for Københavns Garnisons eksercerskole. I denne ret store virksomhed forblev han til 1802, da han udnævntes til premiermajor i sit regiment. 1803 blev han bataljonskommandør og 1805 oberstløjtnant. Under Københavns belejring 1807 lod Ernst Peymann 20. august udføre det eneste udfald, som var anlagt i nogen større stil. Voigt førte hovedkolonnen, men udfaldet mislykkedes fuldstændig, både på grund af stærk tåge, mindre god ledelse og den ringe troppestyrke. Voigt blev derfor inddraget i den store undersøgelse i anledning af Københavns fald og dømtes til at have sin charge forbrudt. Men da dommen kundgjordes, var den ved kongelig resolution formildet til afsked i måde og med pension. Frederik VI ansatte ham endnu samme år (1809) som overbefalingsmand over kystmilitsen i Sjællands nordøstlige distrikt og gav ham 1811 obersts karakter. Endelig blev Voigt i 1814 på ny ansat i Armeen som chef for Kronens Regiment i Helsingør med anciennitet som oberst fra 1810. Han blev 1817 generalmajor, 1826 Kommandør af Dannebrogordenen, 1828 Storkors, og 1832 endte han, efter at have tjent kongen i 70 år, sin militære løbebane med at blive sat à la suite i Armeen som generalløjtnant. 90 år gammel døde han 9. maj 1838 i København.

Gift 21. oktober 1793 med Anne Marie Foss (døbt 18. maj 1765 – 9. marts 1802), datter af skipper Henrik Mathissen Foss og Maria Jensdatter f. Berg, og enke efter Voigts broder, told- og konsumtionsinspektør i Randers Caspar Richard Voigt (1744 i København – 1792 i Randers).

Kilder 
 Johan Lesser, "Johan Mangelsen Voigt", i: C.F. Bricka (red.), Dansk Biografisk Lexikon, København: Gyldendal 1887-1905.
 Militært Repertorium 1838.

Personer i Dansk Biografisk Leksikon
Danskere i 1700-tallet
Danskere i 1800-tallet
Generalløjtnanter fra Danmark
Personer fra Trondheim
Storkors af Dannebrog
Personer i Englandskrigene fra Danmark-Norge
Kvie Sø

Kvie Sø er en sø beliggende cirka 2 km nord for Ansager i Vestjylland med et areal på 30 ha, hvilket gør den til en af kun 6 søer i det tidligere Ribe Amt, der er 30 ha eller større. Søen opstod efter seneste istid for cirka 12.000 år siden. Søen blev sammen med de omkringliggende områder (i alt 47 ha) fredet i 1947/1969.

Søen 
Søen er en af de sjældne lobeliesøer, som er næringsfattige hedesøer. Fordi denne, som en sådan er truet, er der foretaget omlægning af dræn og afskæring af tilløb til søen fra dens tidligere afvandingsområder, som tilførte næringsrigt drænvand, hvilket forurenede søen. Den har en god vandkvalitet og sandbund og er i store dele meget lav, hvilket gør den velegnet for børn. Der er desuden en badebro.

I 1992 blev søen forurenet af kalk, hvilket man rettede op på ved at tilføre grundvand i en periode indtil 1999. Herved begrænsede man konsekvenserne af forureningen. Søen bliver endvidere overvåget som led i NOVANA og var blandt andet i 2009 en af 19 særligt intensivt undersøgte søer. NOVANAs undersøgelser viser, at undervandsplanternes dækningsgrad i Kvie Sø er steget betydeligt fra 2007 til 2009 og har derfor en betydende vegetation. Af planter i søen kan især nævnes den i Danmark meget sjældne og fredede Gulgrøn Brasenføde, som har groet i søen allerede fra ca. 2000 fvt.

Omgivelser 
Omkring hele søen er der anlagt vandrestier af Hjerteforeningen, det vil sige såkaldte "hjertestier" – en på 2,5 km og en på 3,5 km.

I området lige øst for søen ligger et sommerhusområde med omkring 170 sommerhuse (per 2011). Sommerhusområdet har både ældre og nyere huse, idet det er blevet udvidet betydeligt i starten af det 21. århundrede.

På strandområdet findes desuden en legeplads.

Tidligere fandtes endvidere en campingplads med såvel udlejning af hytter som mulighed for at bo i campingvogn og telt ved strandområdet ved den nordvestlige bred.

Kultur 
Hvert år afholdes Tistrup Minitri, som er et triatlon-stævne arrangeret af Tistrup fra søen, hvor der løbes i søen og derefter cykles derfra.

Eksterne henvisninger 
 Strandområdet ved søen 
 Sommerhusområdet ved søen

Referencer 

Søer i Varde Kommune
Sommerhusområder i Danmark
Perlevikke

Perlevikke (Vicia ervilia) er en bælgplante, der er naturligt hjemmehørende i Sydeuropa.

Kilder
 Den danske Rødliste 

Vikke
Feltherpetologi

Feltherpetologi er en hobby inden for zoologien som beskæftiger sig med studiet af padder (herunder frøer, tudser, salamandre og ormepadder) og krybdyr (herunder slanger, firben, ormeøgler, skildpadder, terrapiner, landskilpadder, krokodiller og tuataras) på deres naturlige levesteder i naturen. Ordet herpetologi er dannet af græsk; herpeton "krybende" og -logi "lære". Selve ordet ”feltherpetologi” er et ord der er opstået i nyere tid, som ordet antyder, er det en sammentrækning af "felt" og "herpetologi". Ordet beskriver hobbyen i hovedtræk; at gå ud i felten og lære om krybdyr og padder. Modsat herpetolog er feltherpetolog ikke en uddannelse eller en stillingbetegnelse, det er et populærudtryk der er opstået i nyere tid blandt hobbyfolk. Derfor er de fleste feltherpetologer private mennesker der er motiveret af ønsket om at lære dyrenes levevis bedre at kende, samt at værdsætte- og bevare dem i den natur hvori de findes. Ligeså er de feltherpetologisk interesserede med til bidrage med uundværlig data om den danske herpefauna via deres mange observationer mm.

Der er mange der interesserer sig for padder og krybdyr, men det kan være svært at finde frem til folk med en feltherpetologisk interesse. De seneste år er feltherpetologi gået hen og blevet en mainstream hobby, da tv-kanaler, så som Animal Planet længe har sendt programmer med feltherpetologisk relevans, fx ”Marc O' shea's big adventure” eller ”Steve Irwin's The crocodile hunter”.

Eksterne henvisninger 
 Nordisk herpetologisk forenig – Forening for herpetologi og terrariehold 
 Feltherpforum – Forum for feltherpetologi 

Krybdyr
Padder
Zoologi
Hobby
Mafalda af Savoyen

Mafalda af Savoyen (Mafalda Maria Elisabetta Anna Romana; 2. november 1902 – 27. august 1944) var næstældste datter af Victor Emanuel 3. af Italien og dennes hustru Elena af Montenegro. Gennem sit ægteskab blev hun titulær Landgrevinde af Hessen-Kassel.

Hun blev gift 23. september 1925 med Philipp af Hessen-Kassel, og de fik fire børn:
 Moritz (6. august 1926) – gift 1964 med Tatiana af Berleburg. Skilt 1974.
 Heinrich (30. oktober 1927 – 18. november 1999).
 Otto Adolf (3. juni 1937 – 3. januar 1998) – gift 1965 med Angela von Doering. Skilt 1969. Gift anden gang 1988 med Elisabeth Bönker. Skilt 1994.
 Elisabeth Margarethe (8. oktober 1940) – gift 1962 med Friedrich Carl von Oppersdorf.

Philipp var aktiv nazist og gennem sit ægteskab blev han et vigtigt bindeled mellem de tyske nazister og de italienske fascister. Adolf Hitler nærede dog mistanke til Mafalda, og mens hun var på rejse i Bulgarien i 1943, hørte hun om Italiens overgivelse til De Allierede, og at hendes mand var blevet fængslet og at børnene var sendt til Vatikanet. Den 23. september 1943 blev hun arresteret i Bulgarien og sendt først til München, Flossenbürg, senere Berlin og til sidst i koncentrationslejren Buchenwald.

Buchenwald blev udsat for et allieret luftangreb den 24. august 1944, og Mafalda blev hårdt såret. Lægeholdet i lejren amputerede den sårede arm, men Mafalda forblødte.

Eksterne henvisninger 

Personer fra Rom
Ofre for Holocaust
Huset Savoyen
Prinsesser fra Italien
Grænseflade (datalogi)

I datalogi er en grænseflade (på eng. interface) de faciliteter, som et it-system eller (en del af) et program stiller til rådighed for omverdenen. Omverdenen har kun kendskab til denne grænseflade, men ikke til programmets eller systemets interne opbygning. Gennem grænsefladen kan omverdenen kommunikere med systemet/programmet og levere eller modtage data, som programmet/systemet behandler.

Et typisk eksempel er en grafisk brugergrænseflade (GUI fra eng. graphical user interface) for en hjemmeside. Her er systemets omverden en bruger, som kan se hjemmesiden og evt. indtaste data i den. Systemet kan så modtage disse data og levere et nyt udseende af hjemmesiden.

Mere teknisk findes begrebet API (for application programming interface), som er de faciliteter, et programmeret framework (programmeringsplatform) stiller til rådighed for andre programmører. I frameworket udføres bestemte opgaver, som er indkapslet via den givne grænseflade. I et programmeringssprog er der således udover selve sproget og dets regler for syntaks defineret flere frameworks (for f.eks. GUI-komponenter, databaseadgang, kommunikation), som en programmør kan anvende til at bygge sine egne programmer. I et objektorienteret programmeringssprog er disse frameworks således defineret ved API'en for de enkelte klasser.

Programmering
FA Cup 1886-87

Football Association Challenge Cup 1886–87 var den 16. udgave af Football Association Challenge Cup, nutildags bedre kendt som FA Cup. Turneringen blev afviklet som en cupturnering med deltagelse af 124 klubber. Den første kamp blev spillet den 9. oktober 1886, og finalen blev afviklet den 2. april 1887 på Kennington Oval i London, hvor Aston Villa FC besejrede West Bromwich Albion FC med 2-0. Det var første gang, at Aston Villa nåede finalen FA Cup'en, mens det var anden sæson i træk at West Bromwich Albion tabte FA Cup-finalen.

Resultater

Aston Villas vej til sejren

Første runde 

Første runde blev spillet i perioden 9. oktober – 13. november 1886 og havde deltagelse af 124 hold, der spillede om 62 ledige pladser i anden runde.

Anden runde 

Anden runde blev spillet i perioden 13. november – 4. december 1886 og havde deltagelse af 66 hold, der spillede om 35 ledige pladser i tredje runde. Heraf var fire hold, Burslem Port Vale FC, Horncastle FC, Old Foresters FC og Walsall Town FC oversiddere i anden runde og gik dermed videre til tredje runde uden kamp.

Tredje runde 

Tredje runde blev spillet i perioden 4. december 1886  – 29. januar 1887 og havde deltagelse af de 35 hold, der var gået videre fra anden runde, og som spillede om 19 ledige pladser i fjerde runde. Tre af holdene var oversiddere i denne runde, Crewe Alexandra FC, Swifts FC og West Bromwich Albion FC, og de gik dermed videre til fjerde runde uden kamp.

Fjerde runde 

Fjerde havde deltagelse af de 19 hold, der gik videre fra tredje runde. Holdene spillede om 16 ledige pladser i femte runde. Det betød, at følgende 13 hold var oversiddere i denne runde og derfor gik videre til femte runde uden kamp: Aston Villa FC, Chirk AAA FC, Darwen FC, Horncastle FC, Lincoln City FC, Lockwood Brothers FC, Marlow FC, Notts County FC, Old Carthusians FC, Old Westminsters FC, Partick Thistle FC, Preston North End FC og Rangers FC.

Femte runde 

Femte runde havde deltagelse af de 16 hold, der gik videre fra fjerde runde, og holdene spillede om otte ledige pladser i kvartfinalerne.

Kvartfinaler 

Kvartfinalerne havde deltagelse af de otte hold, der gik videre fra femte runde, og holdene spillede om fire ledige pladser i semifinalerne.

Semifinaler 

Semifinalerne havde deltagelse af de fire hold, der gik videre fra kvartfinalerne.

Finale

Kilder / eksterne henvisninger 
 RSSSF – 1886–87 FA Cup  
 The FA – FA Cup – Past results

Noter 

Sæsoner i FA Cup
Fodbold i 1886
Fodbold i 1887